題平心堂
作者：王柏
朝代：宋

paragraphs: 洛龜圓文錫神禹，箕子陳範畀周武。
九疇自天倫既敘，嚮用一以壽爲主。
人生富貴何足數，最要康甯安厥處。
爾其好德全付予，惟皇之極必福汝。
君侯有德存此心，居官居家堂兩銘。
强弱人己無留情，湛然方寸如砥平。
藹藹庭鯉雙趨庭，指此良方垂後昆。
信受奉行不敢輕，宜爾子孫皆千齡。